
     REPUBLIKA HRVATSKA
Općinski prekršajni sud u Zagrebu	                             
    Zagreb, Avenija Dubrovnik 8 


U   I M E   R E P U B L I K E   H R V A T S K E 

P R E S U D A

	Općinski prekršajni sud u Zagrebu, po sutkinji Gordani Jurinić Manzin, uz sudjelovanje Maje Butigan kao zapisničarke, u prekršajnom predmetu protiv I okr. pravne osobe Massimo d.o.o. i II okr. odgovorne osobe Hongran Liao, zbog djela prekršaja iz članka 296.st.1.t.16. i st.2. Zakona o autorskom pravu i srodnim pravima („Narodne novine“ broj: 111/21), povodom optužnog prijedloga Hrvatskog društva skladatelja, ZAMP - stručne službe za zaštitu autorskih muzičkih prava, broj: 355142-0001 od 12.08.2025. nakon provedenog žurnog postupka, 5. ožujka 2026.

p r e s u d i o   j e 

I okr. pravna osoba: Massimo d.o.o., OIB: 29233713540, MBS: 040263920, sa sjedištem u Rijeci, Ivana Ćikovića Belog 40, prekršajno nekažnjavana

II okr. odgovorna osoba: Hongran Liao – član uprave I okr., OIB: 15542617231, sa prebivalištem u Rijeci, Žrtava fašizma 8, prekršajno nekažnjavan za istovrsni prekršaj

k r i v i     s u

            što su 21. veljače 2025., oko 14:40 sati, u Rijeci, Ivana Ćikovića Belog 40, u bistrou Taiyo, javno priopćavali autorska glazbena djela koristeći uređaj sa zvučnicima, omogućivši tako korištenje glazbenih djela u javnosti, iako za takvo priopćavanje, kao isključivo pravo općenito definirano u članku 32. i detaljnije određeno u čl. 40. i 47. Zakona o autorskom pravu i srodnim pravima (dalje u tekstu ZAPSP), ne posjeduju zakonom propisano odobrenje koje izdaje Hrvatsko društvo skladatelja, Udruga za kolektivno ostvarivanje prava svih domaćih i stranih autora glazbenih djela, ovlaštena temeljem Rješenja Državnog zavoda za intelektualno vlasništvo, klasa: UP/I-034-03/2018-020/0005, ur.broj: 559-07/3-18-004 i klasa: UP/I-384-10/2022-001/0001, ur.broj: 559-08/1-22-0001 na osnovi čl. 224. Zakona o autorskom pravu i srodnim pravima 

            dakle, što su kao pravna osoba i odgovorna osoba u pravnoj osobi bez odobrenja udruge za kolektivno ostvarivanje autorskog prava Hrvatskog društva skladatelja - zaštita autorskih muzičkih prava priopćili javnosti autorsko djelo 

            čime su počinili djelo prekršaja kažnjivo po članku 296. stavak 1.toč.16. i st.2. Zakona o autorskom pravu i srodnim pravima

             pa se temeljem citiranog propisa 

izriče

	I okr. pravnoj osobi NOVČANA KAZNA U IZNOSU 700,00 EUR (sedamsto  eura)
	II okr. odgovornoj osobi NOVČANA KAZNA U IZNOSU 300,00 EUR (tristo eura)

	Temeljem odredbe članka 33. stavka 11. Prekršajnog zakona I i II okrivljenici su obvezni platiti novčanu kaznu u korist Državnog proračuna na račun naveden u priloženom predlošku uplatnice, u roku 30 dana po pravomoćnosti ove presude jer će se u protivnom postupiti po odredbama članka 34. Prekršajnog zakona.

            Ako I i II okrivljenici u roku koji im je određen za plaćanje novčane kazne uplate dvije trećine izrečene novčane kazne u korist Državnog proračuna prema priloženom predlošku uplatnice, smatrat će se da je novčana kazna u cijelosti uplaćena.

	Temeljem odredbe članka 139. stavka 3., u svezi članka 138.stavka 2. točke 3. Prekršajnog zakona I i II-okrivljenici, SVAKI, su obvezni naknaditi troškove prekršajnog postupka u paušalnom iznosu od 40,00 EUR (četrdeset eura) u korist Državnog proračuna na račun naveden u priloženom predlošku uplatnice, u roku 30 dana po pravomoćnosti presude, jer će se u protivnom postupiti po odredbama članka 152. stavka 4. i 11. Prekršajnog zakona.

O b r a z l o ž e n j e

1. Hrvatsko društvo skladatelja, ZAMP stručna služba za zaštitu autorskih muzičkih prava, pod brojem: 355142-0001 dana 12.08.2025. podnijela je optužni prijedlog protiv I i II okrivljenika zbog djela prekršaja činjenično i pravno opisanog u izreci ove presude u povodu kojeg je proveden žurni postupak.      
	2.  Okrivljenici su bili pozvani kod suda u žurnom postupku za dane 12.09.2025. i 04.02.2026. koje pozive nisu podigli, isti su vraćeni s naznakom "Obaviješten-nije podigao pošiljku", dok su pozivi za ročište zakazano za dan 05.03.2026. za I i II okrivljenika izvješeni na oglasnu ploču suda, što se smatra urednom dostavom u smislu čl.145.st.5. Prekršajnog zakona, te je ročište provedeno u njihovoj odsutnosti. Sud smatra kako je činjenično stanje dovoljno utvrđeno temeljem iskaza zamolbeno saslušanog svjedoka u postupku Josipa Pende-referenta ZAMP-a, čiji iskaz je potkrijepljen i materijalnim dokazom – zapisnikom o provedenoj kontroli koji prileži spisu.    
	3. U dokaznom postupku na ročištu održanom 05.03.2026. pročitan je zapisnik o zamolbenom saslušanju svjedoka Josipa Pende od dana 18.12.2025., te je sud izvršio uvid i pročitao zapisnik broj: 1022372-355142 o izvršenoj kontroli javnog korištenja autorskih glazbenih djela od 21.02.2025., izvadak iz sudskog registra za I i II okrivljenika, te izvadak iz prekršajne evidencije za I i II okr. 
4. Svjedok Josip Pende iskazao je da je dana 21. veljače 2025. vršio kontrolu u bistrou Taiyo u Rijeci, u ulici Ivana Ćikovića Belog 40. Prilikom dolaska je zatekao vlasnika objekta sa kojim nije uspio ostvariti nikakvu suradnju, isti nije htio potpisati zapisnik. Na temelju zatečenog imao je sve elemente za zapisnik. Naime, glazba se reproducirala putem sustava sa razdvojenim zvučnicima, što je i naveo u zapisnik. Pjesmu koja se u tom trenutku reproducirala utvrdio je putem aplikacije Shazam, koja je također upisana u zapisnik. Na ulaznim vratima bila je jasno istaknuta pravna osoba i OIB koji posluje u tom objektu na toj adresi. Iako vlasnik nije htio potpisati zapisnik, ostavio mu je jedan primjerak. Drugo nije imao za iskazati. 
4.1. Uvidom u zapisnik ZAMP-a broj: 1022372-355142 o izvršenoj kontroli javnog korištenja autorskih glazbenih djela utvrđeno je da je 21.02.2025. oko 14:40 sati, u bistrou Taiyo javno priopćavana putem sustava sa razdvojenim zvučnicima skladba "But U" izvođača Nineone. 
5. Primjenjujući načelo slobodne sudačke ocjene dokaza, sud je u potpunosti poklonio vjeru iskazu saslušanog svjedoka Josipa Pende čiji iskaz je u cijelosti ocijenjen detaljnim, preciznim, okolnosnim i uvjerljivim.  
 	6. Odgovornost I i II-okrivljenika proizlazi iz vrlo uvjerljivog i detaljnog iskaza ispitanog svjedoka u dokaznom postupku Josipa Pende - referenta HDS ZAMP-a, koji dosljedno i sigurno tvrdi da su sporne zgode u bistrou Taiyo, koji je poslovao u sastavu društva u kojem je II-okrivljenik bio odgovorna osoba, priopćavana autorska glazbena djela za koja se presumira da su ista objekt zaštite ovlaštenog tužitelja, a za koja ugostitelj nije posjedovao propisano odobrenje, pa je sudac iskaz ovog svjedoka ocijenio vjerodostojnim i poklonio mu vjeru. Isto tako, odgovornost II-okrivljenika za ovo djelo prekršaja proizlazi iz dokaza pročitanog u dokaznom postupku – izvatka iz sudskog registra iz kojeg bez ikakve sumnje proizlazi da je II-okrivljenik član uprave I-okr. pravne osobe koji zastupa društvo samostalno i pojedinačno, te je samim time upravo II-okr. bio odgovorna osoba u pravnoj osobi za djelo prekršaja za koje ga se tereti. 
	7.Na iskaz saslušanog svjedoka logički se nadovezuju činjenice navedene u zapisniku ZAMP-a broj:  1022372-355142 od 21.02.2025. o izvršenoj kontroli javnog korištenja autorskih glazbenih djela. Osim toga Josip Pende je zaposlenik HDS ZAMP-a koji je kritičnog dana u poslovnom prostoru I i II okrivljenika obavljao nadzor iz područja zaštite autorskih prava. Sud je činjenice navedene u zapisniku ZAMP-a broj: 
1022372-355142 od 21.02.2025. o izvršenoj kontroli javnog korištenja autorskih glazbenih djela prihvatio vjerodostojnim i istinitim, budući je zapisnik sastavljen po ovlaštenoj osobi ZAMP-a i ovjeren pečatom, te su u njemu detaljno precizirane činjenice utvrđene kontrolom javnog korištenja autorskih glazbenih djela. Činjenice navedene u zapisniku potvrđene su uvjerljivim iskazom saslušanog svjedoka Josipa Pende. 
8. Temeljem provedenog dokaznog postupka nedvojbeno je utvrđeno da su okrivljenici počinili djelo prekršaja koje im se stavlja na teret, odnosno, da su bez odobrenja Hrvatskog društva skladatelja – zaštite autorskih muzičkih prava, omogućili priopćavanje javnosti autorskih glazbenih djela zaštićenih Zakonom o autorskom pravu i srodnim pravima- čime su postupili protivno odredbi čl. 32., te čl. 40. i 47. Zakona o autorskom pravu i srodnim pravima. 
          9. Stoga je sud I i II okrivljenika oglasio krivima i kaznio kao u izreci presude.
         10. Za navedeno djelo prekršaja za pravnu osobu propisana je novčana kazna u iznosu od 660,00 EUR do 6.636,00 EUR, dok je za odgovornu osobu u pravnoj propisana novčana kazna u iznosu od 260,00 EUR do 1.327,00 EUR.  
 11.  Kod odmjeravanja kazne uzete su u obzir sve okolnosti koje utječu na vrstu i visinu kazne (članak 36. stavak 2. Prekršajnog zakona). Kao olakotno sud je I i II okrivljeniku cijenio dosadašnju prekršajnu nekažnjavanost, činjenicu da nisu nastupile štetne posljedice, dok otegotnih okolnosti na strani okrivljenika nije utvrdio, te je istima izrekao novčane kazne navedene u izreci presude smatrajući da će se i tako izrečenim kaznama postići svrha kažnjavanja te će djelovati na buduće ponašanje okrivljenika, da ne vrše takva i slična prekršajna djela. Pri tome je uvjerenja da su vrsta i visine kazni primjerene težini počinjenog prekršaja, njegovim posljedicama, okolnostima pod kojima je prekršaj počinjen, te stupnju odgovornosti počinitelja.
 12. Kako su okrivljenici proglašeni krivima, obavezni su nadoknaditi troškove prekršajnog postupka u paušalnom iznosu, koji je odmjeren obzirom na složenost i duljinu trajanja postupka.

U Zagrebu, 5. ožujka 2026.

Zapisničarka 								Sutkinja	
Maja Butigan					                             Gordana Jurinić Manzin

Uputa o pravnom lijeku:
Protiv ove presude dopuštena je žalba u roku od 8 dana od dana primitka presude. Žalba se podnosi Općinskom prekršajnom sudu u Zagrebu na adresu u Zagrebu, Avenija Dubrovnik 8, u dva primjerka, a o žalbi odlučuje Visoki prekršajni sud Republike Hrvatske.

Dostavna naredba:
1. I-okrivljeniku pravnoj osobi: Massimo d.o.o., Ivana Ćikovića Belog 40, 51000 Rijeka
2. II-okrivljeniku odgovornoj osobi: Hongran Liao, Žrtava fašizma 8, 51000 Rijeka
3. tužitelju: Hrvatsko društvo skladatelja, ZAMP - stručna služba za zaštitu autorskih muzičkih prava, Heinzelova 62 A, 10000 Zagreb
4. spis

